นักลงทุนแห่จอง "เจฟิน คอยน์" วันแรกพุ่ง87%
เหรียญดิจิทัลฮอต! เจมาร์ทเผยนักลงทุนแห่ของ "เจฟินคอยน์"วันแรกกว่า 87% จากจำนวนเสนอขาย100ล้านโทเคน
14 ก.พ. 2561

เหรียญดิจิทัลฮอต! เจมาร์ทเผยนักลงทุนแห่ของ "เจฟินคอยน์"วันแรกกว่า 87% จากจำนวนเสนอขาย100ล้านโทเคน
เมื่อวันที่ 14 ก.พ. บริษัท เจ มาร์ท รายงานว่า บริษัท เจ เวนเจอร์ส ซึ่งเป็นบริษัทย่อยของเจมาร์ทได้เปิดระดมทุนด้วยการเสนอขายเหรียญดิจิทัลให้นักลงทุนหรือ  Initial Coin Offering (ICO) โดยเสนอขายในวันที่ 14 ก.พ.เป็นวันแรก
ทั้งนี้เมื่อเวลา 17.35 น. มียอดการจอง เจฟิน คอยน์ (JFin Coin) ซึ่งเป็นเหรียญดิจิทัลที่บริษัท เจ เวนเจอร์ส เสนอขายไปแล้ว 87.06 ล้านโทเคน จากที่เปิดเสนอขายจำนวน 100 ล้านโทเคน ที่ราคาขาย 6.60 บาทต่อโทเคน 
นายอดิศักดิ์ สุขุมวิทยา ประธานเจ้าหน้าที่บริหาร บริษัท เจ มาร์ท กล่าวว่า มุ่งหวังให้  เจฟิน คอยน์  เป็นตัวอย่างแรกของการสร้างมาตรฐานที่ดีแก่บริษัทที่ต้องการระดมทุนแบบไอซีโอ ได้ตามเป้าหมายที่วางไว้ โดยบริษัทมุ่งหวังที่จะสร้างปรากฏการณ์ของเทคโนโลยีทางด้านการเงินในรูปแบบใหม่ ด้วยเทคโนโลยี Blockchain 
ทั้งนี้ บริษัท เจ เวนเจอร์ส  มีแผนออก เจฟิน คอยน์ ทั้งหมด 300 ล้านโทเคน แต่นำมาทำไอซีโอครั้งแรกก่อนจำนวน 100 ล้านโทเคน คาดว่าจะได้รับเงินระดมทุนประมาณ 660 ล้านบาท วัตถุประสงค์ของการระดมทุนเพื่อนำไปพัฒนาระบบสินเชื่อแบบดิจิทัลที่ไม่มีตัวกลาง โดยอาศัยเทคโนโลยี Blockchain